CELEX: 32021D0149
Language: hr
Date: 2020-11-17 00:00:00
Title: Odluka Komisije (EU) 2021/149 оd 17. studenoga 2020. o državnoj potpori SA.50707 2019/C (ex 2018/FC) – Španjolska – Obnova flote zračnog prijevoznika Air Nostrum (priopćeno pod brojem dokumenta C(2020) 7913) Vjerodostojan je samo tekst na španjolskom jeziku (Tekst značajan za EGP)

9.2.2021   
               
               
                  HR
               
               
                  Službeni list Europske unije
               
               
                  L 45/2
               
            
         ODLUKA KOMISIJE (EU) 2021/149
         оd 17. studenoga 2020.
         o državnoj potpori SA.50707 2019/C (ex 2018/FC) – Španjolska – Obnova flote zračnog prijevoznika Air Nostrum
         
            
               (priopćeno pod brojem dokumenta C(2020) 7913)
            
         
         Vjerodostojan je samo tekst na španjolskom jeziku
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
         budući da:
         1.   POSTUPAK
         
         
                     (1)
                  
                  
                     Komisija je 26. veljače 2018. zaprimila pritužbu društva Ryanair u kojoj se navodi da je Vlada Autonomne zajednice Valencije dodijelila nezakonitu državnu potporu španjolskom regionalnom zračnom prijevozniku Air Nostrum Líneas Aéreas del Mediterráneo SA (dalje u tekstu „Air Nostrum”) za obnovu flote. Ta je pritužba registrirana pod brojem predmeta državne potpore SA.50707 (2018/FC).
                  
               
                     (2)
                  
                  
                     Komisija je 17. travnja 2018. obavijestila Španjolsku o primitku pritužbe o državnoj potpori koja je navodno dodijeljena zračnom prijevozniku Air Nostrum. Španjolska je svoje prve primjedbe dostavila 18. svibnja 2018. Komisija je poslala dva zahtjeva za dodatne informacije, i to 11. lipnja 2018. i 3. listopada 2018., a Španjolska je na njih odgovorila 27. srpnja 2018., odnosno 27. prosinca 2018. Komisija je 8. travnja 2019. upitala Španjolsku je li potpora dodijeljena za 2018. u međuvremenu isplaćena. U svojem dopisu od 26. travnja 2019. Vlada Autonomne zajednice Valencije navela je da navodna potpora nije isplaćena. Službe Komisije sastale su se 2. srpnja 2019. s trima predstavnicima Vlade Autonomne Zajednice Valencije. Španjolska je 26. srpnja 2019. poslala dodatne informacije o navodnoj mjeri potpore.
                  
               
                     (3)
                  
                  
                     Odlukom od 28. listopada 2019. (dalje u tekstu „odluka o pokretanju postupka iz 2019.”) Komisija je odlučila pokrenuti službeni istražni postupak iz članka 108. stavka 2. UFEU-a. Službeni istražni postupak registriran je pod brojem predmeta SA.50707 (2019/C).
                  
               
                     (4)
                  
                  
                     Odluka o pokretanju postupka iz 2019. objavljena je u Službenom listu Europske unije20. prosinca 2019. (1) Komisija je pozvala zainteresirane strane da dostave primjedbe o predmetnoj mjeri u roku od mjesec dana od datuma objave.
                  
               
                     (5)
                  
                  
                     Komisija je 26. prosinca 2019. zaprimila primjedbe Španjolske na odluku o pokretanju postupka iz 2019. Komisija je 13. siječnja 2020. i 3. veljače 2020. zaprimila primjedbe trećih strana, odnosno zračnih prijevoznika Ryanair i Air Nostrum. Komisija je 11. ožujka 2020. u telefonskom razgovoru s njegovim pravnim zastupnicima zračnom prijevozniku Air Nostrum pružila dodatne informacije o odluci o pokretanju postupka iz 2019. Španjolska je 30. travnja 2020. odgovorila na primjedbe zračnog prijevoznika Ryanair.
                  
               
                     (6)
                  
                  
                     Dopisom od 31. srpnja 2020. zračni prijevoznik Air Nostrum obavijestio je Vladu Autonomne zajednice Valencije o svojoj odluci da se odrekne potpore za obnovu flote. Dopisom od 7. kolovoza 2020. Španjolska je obavijestila službe Komisije o odricanju od potpore i o tome da su ga španjolska tijela prihvatila. Španjolska je u svojem dopisu od 7. kolovoza 2020. istaknula da potpora nikad nije isplaćena.
                  
               2.   OPIS MJERE
         
         2.1.   Kontekst istrage i informacije o korisniku
         
         
                     (7)
                  
                  
                     Air Nostrum zračni je prijevoznik sa sjedištem u Valenciji, koji ima oko 1 400 zaposlenika u regiji Valenciji i godišnji promet veći od 400 milijuna EUR. Air Nostrum četvrto je najveće društvo u Valenciji i vodeće regionalno društvo za civilno zrakoplovstvo u Španjolskoj, a posluje pod imenom „Iberia Regional Air Nostrum”.
                  
               
                     (8)
                  
                  
                     Gotovo dvije trećine flote zračnog prijevoznika Air Nostrum 2019. sastojalo se od najnovijih zrakoplova Bombardier CRJ-1000. Od 2009. do 2019. flota zračnog prijevoznika Air Nostrum proširena je nekoliko puta te se njezin sastav mijenjao kako bi se smanjio broj starijih modela zrakoplova (posebno modela CRJ-200 i CRJ-900) i kako bi se oni zamijenili novijim modelom CRJ-1000. Prva dva zrakoplova modela CRJ-1000 dodana su u flotu zračnog prijevoznika Air Nostrum 2010. Do kraja 2012. flota je već uključivala deset zrakoplova modela CRJ-1000. Flota zračnog prijevoznika Air Nostrum dodatnim je zrakoplovima modela CRJ-1000 proširena 2016., 2017. i 2018.
                  
               2.2.   Potencijalna državna potpora u korist zračnog prijevoznika Air Nostrum
         
         
                     (9)
                  
                  
                     Zračni prijevoznik Air Nostrum poslao je 9. ožujka 2017. dopis Vladi Autonomne zajednice Valencije u kojem ju je obavijestio o svojim planovima ulaganja u proširenje i obnovu flote te zatražio financijsku potporu za nabavu novih zrakoplova koji su prihvatljiviji za okoliš. Air Nostrum podnio je zahtjev za potporu u obliku bespovratnih sredstava u iznosu od najviše 15 milijuna EUR.
                  
               
                     (10)
                  
                  
                     Vlada Autonomne zajednice Valencije odlučila je financijski poduprijeti program obnove flote zračnog prijevoznika Air Nostrum izravnim bespovratnim sredstvima u iznosu od najviše 9 milijuna EUR za nabavu deset zrakoplova modela CRJ-1000, raspoređenom na razdoblje od tri godine (2018., 2019. i 2020.). Španjolska navodi da su planovi ulaganja zračnog prijevoznika Air Nostrum bili u skladu s programom Vlade Autonomne zajednice Valencije za poticanje gospodarstva i poboljšanje održivog razvoja regije (2).
                  
               
                     (11)
                  
                  
                     Potpora je dodijeljena za 2018. i 2019. Vlada Autonomne zajednice Valencije u proračune za 2018. i 2019. uključila je nominalnu subvencijsku liniju u iznosu od 3 milijuna EUR godišnje u korist zračnog prijevoznika Air Nostrum. Sporazumi o suradnji između Vlade Autonomne zajednice Valencije i zračnog prijevoznika Air Nostrum (kako je propisano španjolskim pravilima o izravnim subvencijama za ulaganja) potpisani su 25. listopada 2018. i 31. svibnja 2019. Vlada Autonomne zajednice Valencije potvrdila je da isplata potpore za 2018. i 2019. još nije izvršena (usp. uvodnu izjavu 6.).
                  
               3.   STAVLJANJE MJERE POTPORE IZVAN SNAGE
         
         
                     (12)
                  
                  
                     Dopisom od 31. srpnja 2020. zračni prijevoznik Air Nostrum obavijestio je Vladu Autonomne zajednice Valencije da je zbog pandemije bolesti COVID-19 izmijenio svoje planove ulaganja. Air Nostrum odrekao se potpore za obnovu flote koju mu je Vlada Autonomne zajednice Valencije dodijelila na temelju sporazumâ o suradnji između Vlade Autonomne zajednice Valencije i zračnog prijevoznika Air Nostrum iz 2018. i 2019.
                  
               
                     (13)
                  
                  
                     Rezolucijom od 5. kolovoza 2020. Ministarstvo financija i gospodarstva Valencije odobrilo je odricanje zračnog prijevoznika Air Nostrum od potpore za obnovu flote.
                  
               
                     (14)
                  
                  
                     S obzirom na to da se Air Nostrum 31. srpnja 2020. odrekao potpore, što je Vlada Autonomne zajednice Valencije prihvatila, Španjolska je 7. kolovoza 2020. obavijestila službe Komisije da je mjera potpore stavljena izvan snage i da nikakva potpora nije isplaćena (usp. uvodnu izjavu 6.). Službeni istražni postupak pokrenut u vezi s mjerom potpore u iznosu od 9 milijuna EUR stoga je postao bespredmetan.
                  
               4.   ZAKLJUČAK
         
         
                     (15)
                  
                  
                     Postupak iz članka 108. stavka 2. UFEU-a postao je bespredmetan jer se zračni prijevoznik Air Nostrum 31. srpnja 2020. odrekao potpore jer je Španjolska tu mjeru potpore stavila izvan snage te bi postupak stoga trebalo zaključiti,
                  
               DONIJELA JE OVU ODLUKU:
         
            Članak 1.
            Službeni istražni postupak pokrenut 28. listopada 2019. na temelju članka 108. stavka 2. UFEU-a u vezi s potporom koju je Španjolska dodijelila zračnom prijevozniku Air Nostrum postao je bespredmetan i zaključuje se.
         
         
            Članak 2.
            Ova je Odluka upućena Kraljevini Španjolskoj.
         
         
            Sastavljeno u Bruxellesu 17. studenoga 2020.
            
               
                  Za Komisiju
               
               Margrethe VESTAGER
               
                  Članica Komisije
               
            
         
         
            (1)  SL C 429, 20.12.2019., str. 4.
         
         
            (2)  Ministarstvo financija i gospodarstva Valencije donijelo je „Akcijski plan za preobrazbu valencijskog gospodarskog modela za razdoblje 2017.–2027.” i „Strateški plan za subvencije za razdoblje 2018.–2020.” sa strateškim ciljem „promicanja promjena usmjerenih ka gospodarskom modelu koji se temelji na znanju, inovacijama i otvaranju prema vanjskom svijetu” u skladu s načelima „održivosti okoliša i proizvodnje te socijalne održivosti”.